ུང་འཇུག་བློ་འདས་རང་སེམས་རྣལ་འབྱོར་མ། །རང་ངོ་ཤེས་ནས་རྟག་ཏུ་སྐྱོང་བར་ཤོག །ཅེས་པའི་དོན་ཅུང་ཟད་གཏན་ལ་འབེབས་པ་ལ་སེམས་ཀྱི་གཞི་རྩ་ངོས་བཟུང་བ། དེའི་རྒྱུན་སྐྱོང་བ་དང་གཉིས་ཀྱི་དང་པོ་ནི། སེམས་ཅན་རྣམས་ཀྱི་སེམས་ཀྱི་ངོ་བོ་རང་བཞིན་གྱིས་འོད་གསལ་བ་དེ་ཉིད་གཞི་དུས་ཀྱི་སངས་རྒྱས་ཀྱི་ཡེ་ཤེས་སམ་ངེས་དོན་གྱི་རྡོ་རྗེ་རྣལ་འབྱོར་མ་ཡིན་དགོས་ཏེ། ཀྱེ་རྡོར་ལས། སེམས་ཅན་རྣམས་ནི་སངས་རྒྱས་ཉིད། །འོན་ཀྱང་གློ་བུར་དྲི་མས་སྒྲིབ། །ཅེས་འབྱུང་བས་སོ། །དེ་ལྟར་ཡིན་པ་ལ་ཡིན་པར་ངོ་མ་ཤེས་པའི་སྐྱོན་གྱིས་གཟུང་འཛིན་གྱི་ཡུལ་ལ་ཆགས་ཏེ་འཁོར་བར་སྡུག་བསྔལ་སྣ་ཚོགས་ཉམས་སུ་མྱོང་བ་ཡིན་ལ། གཟུང་འཛིན་ཞེས་པའང་སེམས་དང་སེམས་བྱུང་ལས་མ་འདས་ཏེ། གཟུང་བ་ནི་སེམས་དང་གཅིག འཛིན་པ་སེམས་བྱུང་དང་གཅིག་པར་མཛད་པས། དཔེར་ན་དངོས་པོ་བུམ་པ་ལྟ་བུ་མིག་གིས་མཐོང་ནས། བུམ་པའོ་སྙམ་པ་ནི་གཟུང་བ་ཡིན་ལ། བུམ་པའི་ལྟོ་བ་མགྲིན་པ་སོགས་ལ་ཞིབ་ཏུ་རྟོག་པ་དེ་འཛིན་པའོ། །དེ་ལྟར་སེམས་གཟུང་འཛིན་གྱི་རྣམ་པར་རྟོག་པས་བསླད་ཀྱང་སེམས་ཀྱི་ངོ་བོ་སྐྱེ་འགག་གནས་གསུམ་དང་བྲལ་བ་ཞིག་རང་ཆས་སུ་ཡོད་ལ། དེ་ཉིད་ལ་གཉུག་མ་ལྷན་ཅིག་སྐྱེས་པའམ། རྒྱུད་སྡེ་རྣམས་ཀྱི་དགོངས་པ་ལྟར་ན། རྒྱུད་གསུམ་དུ་འཇོག་པ་ལས་རྒྱུའི་རྒྱུད་ཅེས་བྱ་བ་དེ་ཉིད་དོ། །དེའང་གཉུག་མ་ནི་དཔེར་ན་དགོན་པར་གནས་པའི་དགེ་འདུན་རྒྱུན་བཞུགས་ལ་ཡང་གཉུག་མར་གནས་པའི་དགེ་འདུན་ཟེར་བ་ལྟར་དོན་སྔར་ནས་རང་འབབ་ཏུ་ཡོད་པའི་ཚིག་ཡིན་ལ་སེམས་ཉིད་ཀྱང་མཚན་ཉིད་གསལ་བ། རང་བཞིན་སྟོང་པ། ངོ་བོ་ཟུང་འཇུག་གསུམ་དབྱེར་མེད་པ་གདོད་མ་ནས་ལྷུན་གྲུབ་ཏུ་ཡོད་པ་ལ་གཉུག་མ་ཞེས་མིང་བཏགས་པའོ། །རྒྱུའི་རྒྱུད་ཅེས་པ་ནི་སེམས་དེ་ཉིད་འཁོར་འདས་ཀུན་གྱི་རྒྱུ་ཡིན་པའི་ཕྱིར་དང་སེམས་ཅན་གྱི་བློའི་རྟོགས་པ་ནས་སངས་རྒྱས་ཀྱི་སྐུ་དང་ཡེ་ཤེས་མཛད་པ་འཕྲིན་ལས་སོགས་ཀྱི་བར་དུ་སེམས་ཁོ་རང་སྣང་ཞིང་རྒྱུན་མ་ཆད་པར་གནས་པས་ན་དེ་ལ་རྒྱུད་ཅེས་བྱའོ། །སེམས་གསལ་རིག་སྟོང་གསུམ་དེའི་ངོ་བོ་ལ་ལྟོས་ནས་གནས་འགྱུར་མེད་ལ། རྣམ་པ་ལ་ལྟོས་ནས་གནས་འགྱུར་ཡོད་པ་སྟེ། དཔེར་ན་རྒྱུ་ཟངས་གཅིག་ལ་གཅིན་གྱི་སྣོད་བུམ་པ་གཅིག་དང་། སྤོས་ཕོར་གཅིག་དང་། སངས་རྒྱས་ཀྱི་སྐུ་གཅིག་སྟེ་གསུམ་བཟོས་པའི་གནས་སྐབས་ན། རྒྱུ་ཟངས་ཀྱི་ངོ་བོ་དེ་ཀ་མ་གཏོགས་འགྱུར་རྒྱུ་སྤུ་ཙམ་མི་འབྱུང་ཡང་། རྣམ་པའི་དབྱེ་བ་གཅིན་སྣོད་དེ་ལ་སྐྱུག་བྲོ་བ་དང་། སྤོས་ཕོར་དེ་ལ་གཙང་སྲེད་པ་དང་། སྐུ་དེ་མཆོད་པའིགནས་སུ་འཇོག་པ་སོགས་འབྱུང་ངོ་། །དཔེ་དེ་བཞིན་དུ་སེམས་ཀྱང་དམྱལ་བ་ནས་སངས་རྒྱས་ཀྱི་བར་ལ་དོན་དམ་པའི་ངོ་བོ་ལ་བཟང་ངན་དུ་སོང་བ་མེད་ཀྱང་ཀུན་རྫོབ་ཏུ་འཁྲུལ་སྣང་སྡུག་བསྔལ་རྒྱུ་འབྲས་འབའ་ཞིག་ལོངས་སྤྱོད་པའི་ཚེ་འཁོར་བ་པ་ཞེས་བྱ། བླ་མའི་མན་ངག་གིས་དྲི་མ་ཅུང་ཟད་སྲབ་ནས་དེའི་རྒྱུན་ལ་གནས་པ་ན་ལམ་ཞུགས་ཆོས་པ་ཞེས་བྱ། དྲི་མ་མཐའ་དག་སྤངས་པའི་ཚེ་སངས་རྒྱས་ཞེས་ཁྱད་པར་ཙམ་བྱས་པ་ཡིན་ནོ། །དེ་ཡང་ཀྱེ་རྡོར་གྱི་རྒྱུད་ཚིག་གོང་གི་འཕྲོར། དེ་བསལ་ནས་ནི་སངས་རྒྱས་ཉིད། །ཅེས་འབྱུང་བས་དེ་བསལ་ནས་ནི་ཞེས་པ་དེ་བླ་མའི་མན་ངག་ལ་བརྟེན་ནས། གློ་བུར་གྱི་དྲི་མ་སྦྱོང་བྱེད་ལམ་རྣམ་པར་དག་པ་མ་འཁྲུལ་བར་ཉམས་སུ་བླངས་པས་རྟོགས་པ་རྒྱུད་ལ་ཤར་བ་ནི་ལམ་གྱི་རྒྱུད་ཅེས་བྱ་བ་ཉིད་དོ། །ལམ་དེས་སྤང་བྱ་མཐའ་དག་སྤངས། ཐོབ་བྱ་མ་ལུས་པ་ཐོབ་སྟེ་དག་པ་གཉིས་ལྡན་གྱི་ཆོས་སྐུ་མངོན་ཏུ་གྱུར་པ་ནི་འབྲས་བུའི་རྒྱུད་ཅེས་བྱ་བ་དེ་ཉིད་དོ། །རྒྱུད་གསུམ་པོ་དེ་རང་སེམས་ཁོ་ན་ལ་ཚང་བ་ཡིན་ནོ། །གཉིས་པ་སེམས་ཉིད་གཉུག་མ་རྒྱུའི་རྒྱུད་དེ་ལམ་དང་། འབྲས་བུ་མཐར་ཕྱིན་པའི་ས་ལ་འཁྱོལ་བ་ལ་ལྟ་སྒོམ་སྤྱོད་གསུམ་གྱི་ལམ་གྱི་གནད་ཕྱིན་ཅི་མ་ལོག་པར་ཉམས་སུ་ལེན་དགོས། དེའང་ཐོག་མར་ལྟ་བ་ནི་འཁོར་འདས་ཀྱིས་བསྡུས་པའི་ཆོས་ཐམས་ཅད་རང་གི་སེམས་ལས་འབྱུང་གི་གཞན་ལོག་ན་མེད་པར་ཐག་བཅད་དགོས་ཏེ། རྡོ་རྗེ་གུར་གྱི་རྒྱུད་ལས། རིན་ཆེན་སེམས་ལས་ཕྱིར་བྱུང་གི །སངས་རྒྱས་མེད་ཅིང་སེམས་ཅན་མེད། །ཅེས་སོ། །སེམས་དེ་ཉིད་ཀྱི་ངོ་བོ་ལ་ཆེར་གྱིས་བལྟས་པའི་ཚེ་ན། དང་པོ་ཡུལ་འདི་ནས། དབྱིབས་འདི་འདྲ། དུས་འདི་ཙམ་ནས་སྐྱེས་བྱ་བ་མི་འབྱུང་བས་དང་པོར་མ་སྐྱེས་བར་དུ་རང་གི་སྤྱི་བོ་ནས་རྐང་མཐིལ་གྱི་བར་ལུས་ཀྱི་ཕྱི་ནང་། དེས་མཚོན་པའི་སྣོད་བཅུད་འཁོར་འདས་འདི་འདྲ་ཞིག་ལ་གནས་ཞེས་བྱ་བ་དང་། དབྱིབས་དང་ཁ་དོག མཚན་མ་འདིའོ་ཞེས་བཙལ་ཀྱང་མི་རྙེད་པས་བར་དུ་གནས་པ་མེད། དེ་ལྟར་སྐྱེ་བ་དང་གནས་པ་མེད་པས་མཐར་དེ་ལ་ལྟོས་པའི་འགགས་པའང་མི་འགྲུབ་སྟེ། དུས་འདི་ཙམ་ན་འདི་འདྲ་ཞིག་ཏུ་སེམས་འགག་ནས་འགྲོ་ཞེས་པ་ལྟ་བུ་མི་རྙེད་པས། མདོར་ན་འཁོར་འདས་ཀྱིས་བསྡུས་པའི་ཆོས་ཐམས་ཅད་སྐྱེ་འགགས་གནས་གསུམ་དང་བྲལ་ཞིང་། དེས་མཚོན་ཡོད་མེད་ཕྱོགས་འཛིན་རྟག་ཆད་སོགས་མཐའ་བཞི་དང་བྲལ་བ་ཞིག་ཏུ་ངེས་པ་རྙེད་པ་ལྟ་བུའོ། །གཉིས་པ་དེ་དོན་བསྒོམ་པའི་ཚུལ་ནི། ཐོག་མར་ཞི་གནས་ཀྱི་ཏིང་ངེ་འཛིན་བསྒོམ་པ་ལ་བསླབ་དགོས་ཏེ། སྤྱོད་འཇུག་ལས། ཞི་གནས་རབ་ཏུ་ལྡན་པའི་ལྷག་མཐོང་གིས། །ཉོན་མོངས་རྣམ་པར་འཇོམས་པ་ཤེས་བྱས་ནས། །ཐོག་མར་ཞི་གནས་བཙལ་བྱ་དེ་ཡང་ནི། །འཇིག་རྟེན་ཆགས་པ་མེད་ལ་མངོན་དགས་འགྲུབ། །ཅེས་སོ། །དེ་བསྒོམ་པ་ལ་གནད་གསུམ་དང་ལྡན་དགོས་ཏེ། འཁྲུལ་འཁོར་ལུས་ཀྱི་གནད། ལྟ་སྟངས་མིག་གི་གནད། བཞག་ཐབས་སེམས་ཀྱི་གནད་དོ། །དང་པོ་ལ་ལུས་རྣམ་སྣང་གི་ཆོས་བདུན་བྱ་བ་སྟེ་སྤྱི་དང་འདྲའོ། །བསྒོམ་ལ་གེགས་འབྱུང་བ་ཕལ་ཆེར་ལུས་གནད་ལ་སྐྱོན་ཞུགས་པས་ཡིན་ཏེ་ལུས་མདུན་དུ་གུག་ན། ཤེས་པ་འཕྱོ་ཞིང་རྣམ་རྟོག་འཁྲུག གདོན་དུ་རྒྱལ་པོ་གནོད། ནད་སྙིང་རླུང་སོགས་འབྱུང་། མཐར་སྨྱོན་པར་འགྲོ་ཉེན་ཡོད་དེ། ཚུལ་དེ་བཞིན་དུ་ལུས་གནད་ཀྱི་སྐྱོན་ཐམས་ཅད་ལ་རིགས་འགྲེའོ། །ལུས་རྣམ་སྣང་གི་ཆོས་བདུན་ཚུལ་བཞིན་བཅས་པ་ལ་ཡོན་ཏན་དཔག་ཏུ་མེད་དེ། རྐང་པ་རྡོ་རྗེ་སྐྱིལ་ཀྲུང་གིས་ཐུར་སེལ་གྱི་རླུང་དབུ་མར་ཚུད། ཉོན་མོངས་ཕྲག་དོག་ཞི། བར་ཆད་ཀྱིས་མི་ཚུགས། དེ་བཞིན་དུ་ལག་པ་མཉམ་བཞག་སོགས་ལུས་གནད་བཅའ་ཚུལ་བདུན་པོ་རེ་རེ་ལ་ཡོན་ཏན་སྐྱེ་ཚུལ་རེ་རེ་ཡོད་པ་རིགས་འགྲེའོ། །དེ་ཡང་རྣམ་སྣང་ནི་ཕུང་པོ་ལྔའི་ནང་ཚན་གཟུགས་ཕུང་རྣམ་དག དུག་ལྔའི་ནང་ནས་གཏི་མུག་སྦྱོང་བྱེད། རིགས་གསུམ་གྱི་ནང་ནས་སྐུ་རྡོ་རྗེ། ཡེ་ཤེས་ལྔའི་ནང་ནས་མེ་ལོང་ཡེ་ཤེས་ཏེ་གནས་འགྱུར་སྣ་ཚོགས་ཀྱི་རང་བཞིན་གཅིག་ཏུ་ངེས་ལ། གཟུགས་ཕུང་ནི་ཕུང་པོ་གཞན་ཐམས་ཅད་ཀྱི་བརྟེན་གཞི། གཏི་མུག་ནི་ཉོན་མོངས་ཐམས་ཅད་ཀྱི་རྩ་བ། སྐུ་རྡོ་རྗེ་ནི་རིགས་ཐམས་ཅད་ཀྱི་གཞིའམ། མེ་ལོང་ཡེ་ཤེས་ཐམས་ཅད་ཀྱང་། མདོ་སྡེ་རྒྱན་ལས། མེ་ལོང་ཡེ་ཤེས་མི་གཡོ་སྟེ། །ཡེ་ཤེས་གསུམ་ནི་དེ་ལ་བརྟེན། །མཉམ་པ་ཉིད་དང་སོ་སོར་རྟོག །བྱ་བ་གྲུབ་པ་ཁོ་ན་འོ། །ཞེས་པའི་ཚུལ་གྱིས་ཡེ་ཤེས་ཐམས་ཅད་ཀྱི་གཞི་མ་སྟེ། མདོར་ན་ལུས་གནད་ཉིད་ཉམས་ལེན་གྱི་གཞི་མ་དང་རྩ་བར་བསྟན་པའོ་ཞེས་ཁ་ཅིག་གསུངས་ཏེ་དེ་ཡང་མི་འཐད་པར་མི་སེམས་མོད། བླ་མ་གོང་མ་དག་ལུས་གནད་དེ་ཉིད་རྣམ་སྣང་གངས་ཅན་མཚོའི་བཞུགས་སྟངས་དང་འདྲ་བ་ལས་རྣམ་སྣང་གི་ཆོས་བདུན་ཞེས་བྱའོ་གསུངས། གཉིས་པ་ལྟ་སྟངས་མིག་གི་གནད་ཅེས་པ་ནི། སེམས་གནད་རླུང་། རླུང་གནད་རྩ། རྩ་གནད་མིག་ལ་ཡོད་པས་མིག་བཙུམ་པ་དང་ཧ་ཅང་བགྲད་པ་སོགས་མ་ཡིན་པར་སྣ་རྩེར་ཕབ་པའམ། ཡང་ན་གཉའ་ཤིང་གང་ཙམ་གྱི་སར་ཐད་ཀར་ཧ་རེ་ལྟའོ། །གསུམ་པ་བཞག་ཐབས་སེམས་གནད་ནི། སྒོམ་ཡོང་དུ་རེ་བ། མ་བྱུང་གི་དོག་པ་སོགས་མི་བྱ་བར་ཟོལ་མེད་དུ་ལྷོད་ཀྱིས་ཀློད་ནས་མ་ཡེངས་པར་དྲན་ཤེས་ཀྱིས་ཟིན་པར་བྱས་ཏེ་འཇོག་པའོ། །དེ་ཡང་དཔེར་ན་ཆུ་རྙོགས་མ་ཅན་དྭངས་སུ་རེ་ནས་བཅས་བཅས་མང་ནས་སླར་རྙོག་མར་འཕེལ་ཞིང་། རང་བབས་སུ་བཞག་པས་མྱུར་དུ་དྭངས་འགྲོ་བ་དང་འདྲ་བ་ཡིན་ནོ། །དེ་ལྟར་སྒོ་གསུམ་རང་ལུགས་སུ་བཞག་པ་དེའི་གོམས་པ་དཔྱིས་ཕྱིན་པའི་མཐར་རྣམ་རྟོག་ཕྲ་རགས་ཐམས་ཅད་ཞི་ནས་སེམས་རང་བབས་སུ་གནས་པའི་སྟོང་ཆམ་མེ་བ་ཞིག་ལ་རྩེ་གཅིག་ཏུ་གནས་པ་འབྱུང་སྟེ་རིག་ཤེས་ལ་དྭངས་ཆ་མེད་ན་དེ་ཞི་གནས་སྟེང་པོ་ཞེས་བྱ་བ་ཡིན་པས་ཏིང་ངེ་འཛིན་རྣམ་དག་མ་ཡིན། དེ་ཁོ་ན་ལ་ཞེན་ན་མཐར་མི་རྟོག་པའི་ཉམས་ཀྱི་གཟུགས་མེད་ཁམས་སུ་འཕེན་ནོ། །དེ་ལ་རིག་པ་དཔངས་བསྟོད་དེ་དྲན་པའི་ངར་དང་བཅས་ཏེ་རྒྱུན་བསྲིངས་ནས་བསྒོམས་པས་སེམས་ཀྱི་ངོ་བོ་གསལ་ལེ་ཧྲིག་གེ་བ་མདོར་ན་གསལ་ཆ་བདེན་འཛིན་དང་བཅས་པའི་ཉམས་སྐྱེ་ཞིང་། དེ་སེམས་ཀྱི་མཚན་ཉིད་རགས་པའི་ངོ་བོ་ཙམ་མཐོང་བ་ཡིན་མོད་ཀྱི། ད་དུང་སྒོམ་རྣམ་དག་ཏུ་མི་འགྲོ་གསལ་ཆ་དེ་ལ་ཞེན་ན་གཟུགས་ཁམས་སུ་འཕེན་ནོ། །དེ་ལ་སེམས་ལ་སེམས་ཀྱིས་ཡང་ཡང་ལྟ་བའི་ཚུལ་དང་ལུས་གནད་ཀྱང་ཅུང་ཟད་ཁོང་ཀློད། ལྟ་སྟངས་སྨད། ཤེས་པ་ཀློད་ནས་རང་བབས་སུ་ཆམ་མེ་བཞག་པས། ཇི་ཞིག་ནས་གསལ་སྟོང་ཟུང་འཇུག་གི་ཉམས་དཔེ་ནམ་མཁའ་དྭངས་པའི་དཀྱིལ་ལྟ་བུ་བརྗོད་མེད་ཀྱི་བདེ་བ་ལྷང་གིས་སྐྱེ། བདེ་ཉམས་དེ་ལ་ཞེན་ན་འདོད་པའི་ཁམས་ཀྱི་གནས་སུ་འཕེན་པར་བྱེད་པས་ཉམས་ལ་མ་ཞེན་པར་གསལ་སྟོང་འཛིན་མེད་ཀྱི་རིག་པ་བློ་འདས་ཡུལ་ཅན་གཉིས་མེད་ཀྱི་ངང་དུ་བཞག་པས་མདོ་ལྟར་ན། ཞི་ལྷག་ཟུང་འབྲེལ་གྱི་ཏིང་ངེ་འཛིན་སྐྱོན་མེད་སྐྱེ་བ་ཡིན་ལ། སྔགས་ལྟར་ན་ཐབས་ཁྱད་པར་ཅན་གྱིས་ཟིན་པར་བྱས་པས་བདེ་ཆེན་ལྷན་སྐྱེས་ཀྱི་རྟོགས་པ་སྐྱེའོ། །དེ་ཡང་ཞི་གནས་ཀྱི་དུས་སེམས་བྱིངས་རྒོད་དང་མ་བྲལ་བར་དྲན་ཤེས་གཉེན་པོའི་ཚུལ་དུ་བསྟེན་པ་ཁོ་ན་གལ་ཆེ་བ་དང་། བྱིངས་རྒོད་དང་བྲལ་ནས་རྣམ་རྟོག་གང་ཤར་ལ་བཟོ་བཅོས་མ་སོང་བར་དེ་ཁའི་ཐོག་ཏུ་ལྷོད་ཀློད་ནས་འཇོག་ཤེས་པ་གལ་ཆེའོ། །དེའི་ཚུལ་མདོར་བསྡུས་ན། དཔེར་ན། མི་ཞིག་གིས་རང་ལ་ཚུར་བརླག་ཐོད་ཁྱོད་ཟེར་བྱུང་ན། དེ་ལ་ཞེ་སྡང་དྲག་པོ་སྐྱེས་ནས་ཕར་དེའི་ལན་དུ་ངན་སྨྲས་སོགས་བྱེད་ན་ཐ་མལ་པ་དང་ཁྱད་མེད། ཞེ་སྡང་དེ་ལ་བཟོད་པ་བསྒོམ་པ་སོགས་གཉེན་པོས་སྤངས་ན་རྣམ་རྟོག་གིས་རྣམ་རྟོག་སྤང་བར་འགྲོ། དེ་ཡེ་ཤེས་ཡིན། ཆོས་སྐུ་ཡིན་སྙམ་པ་ལྟ་བུ་བྱས་ནས་བསྲན་བཙུགས་པ་ན་བློས་བྱས་ཀྱི་རྒྱས་འདེབས་བྱས་པར་འགྲོ། ཞེ་སྡང་གི་རྣམ་རྟོག་དེ་ཁོ་རང་གི་ཐོག་ཏུ་བཟོ་བཅོས་མ་བྱས་པར་ཀློད་ནས་སེམས་ལ་སེམས་ཀྱིས་ལྟ་བའི་ཚུལ་དུ་བཞག་པས་ཞེ་སྡང་གི་རྟོག་པ་ཁོ་རང་གསལ་སྟོང་ཟུང་འཇུག་ཏུ་རྗེན་ལྷང་ངེ་ཤར་བ་དེ་ཉོན་མོངས་པ་ཡེ་ཤེས་སུ་འཆར་ཐུབ་པ་སྔགས་ཀྱི་དགོངས་པའོ། །དཔེ་དེ་བཞིན་ཉོན་མོངས་རྣམ་རྟོག་ཐམས་ཅད་ལ་རིགས་འགྲེའོ། །དེ་གོམས་པ་མཐར་ཕྱིན་པ་ལས་རྡོ་རྗེ་རྣལ་འབྱོར་མའི་ཐུགས་ལྷན་ཅིག་སྐྱེས་པའི་ཡེ་ཤེས་ཞེས་བྱ་བ་དེ་རྒྱུད་ལ་སྐྱེའོ། །དེ་དག་ལ་གེགས་སེལ་ཚུལ་བོགས་དབྱུང་ཚུལ། ལམ་གྱི་དྲོད་རྟགས་འཆར་ཚུལ་རྣམས་མ་འཁྲུལ་བར་སོ་སོའི་དོན་ལ་མཁས་པར་བྱས་ནས་ཉམས་སུ་བླང་ངོ་། །གསུམ་པ་སྤྱོད་པའི་རིམ་པའང་དེ་ལྟར་སེམས་ཀྱི་གནས་ལུགས་སྤྲོས་པའི་མཐའ་ཐམས་ཅད་དང་བྲལ་བ་སེམས་ཅན་རྣམས་ལ་རང་ཆས་སུ་བཞུགས་ཀྱང་ཚུལ་དེ་ལྟར་ཡིན་པ་མ་ཤེས་པའི་དབང་གིས་འཁྲུལ་སྣང་འབའ་ཞིག་ལ་ལོངས་སྤྱོད་པ་རྣམས་ལ་བྱམས་སྙིང་རྗེ་བསྒོམ་ཞིང་ཅི་བྱེད་སེམས་ཅན་གྱི་དོན་དུ་འགྱུར་བའི་ཐབས་ལ་འབད་པ་དང་། བདེ་སྡུག་འབྱོར་རྒུད་སོགས་ཆོས་བརྒྱད་ཀྱི་རྟོག་པ་གང་ཤར་ལ་སྤང་བླངས་མེད་པར་བཟང་ངན་རོ་སྙོམས་ཤིང་བདེ་བ་ཆེན་པོའི་ལམ་དུ་ཁྱེར་ནས་བྱེད་པ་ནི་སྤྱོད་པའི་གནད་དམ་པའོ། །དེ་ལྟར་ཉམས་སུ་ལེན་པའི་དུས་ན་ཐོག་མར་སེམས་ཀྱི་གནས་ཆ་མ་རྙེད་བར་ལ་ཞེན་ལོག་སྐྱོ་ཤས་གནད་ཆེ་བས་དལ་འབྱོར་རྙེད་དཀའ། འཆི་བ་མི་རྟག་པ། འཁོར་བའི་ཉེས་དམིགས་སོགས་ཡང་ཡང་བསམ་པ་གལ་ཆེའོ། །གནས་ཆ་ཅུང་ཟད་རྙེད་ནས་རླུང་སྦྱོར་དང་དམིགས་པ་སྣ་ཚོགས་ལ་སྦྱོང་བ་སོགས་ལྟ་བའི་བོགས་འབྱིན་བྱེད་པ་གནད་ཆེའོ། །ལྟ་བ་ལ་གོ་མྱོང་ཅུང་ཟད་རྙེད་ན་བྱམས་སྙིང་རྗེ་རྩལ་འདོན་བྱས་ཏེ་ཐབས་ཤེས་ཡ་བྲལ་དུ་མ་སོང་བར་བྱས་པས་བོགས་འདོན་དང་ལམ་གྱི་ཆོད་ཆེ་ཞེས་རྗེ་བླ་མ་གྲུབ་པའི་དབང་ཕྱུག་གི་ཞལ་ལས་ཐོས་སོ། །དེ་ལྟར་ངེས་དོན་གྱི་གདམས་པའི་སྙིང་པོ་ཅུང་ཟད་སྤེལ་བ་འདིའང་མཁྱེན་རབ་ཀྱི་དབང་ཕྱུག་མགོན་པོ་འཇམ་པའི་དབྱངས་དང་དབྱེ་བ་མེད་པའི་སྐྱེས་མཆོག་རྒྱལ་སྲས་ཞི་བ་ལྷའི་སྤྲུལ་པའི་སྐུ་དོན་གྲུབ་རྒྱ་མཚོས་བཀའ་སྩལ་སྤྱི་བོས་ནོས་ཏེ་ཞྭ་ལུ་སྤྲུལ་མིང་པ་བློ་གསལ་བསྟན་སྐྱོང་གིས་ཚར་ཆེན་ཡབ་སྲས་ཀྱི་བཞེད་སྲོལ་ལྟར་སྙིང་པོ་ཁོལ་བྱུང་ཙམ་དུ་མགྱོགས་པར་བྲིས་ནས་ཕུལ་བ་དགེ་ལེགས་སུ་གྱུར་ཅིག ཅེས་པ་འདིའང་རྗེ་བཙུན་རྡོ་རྗེ་རྣལ་འབྱོར་མའི་ཞབས་ཀྱི་ཆུ་སྐྱེས་ལ་མངོན་སུམ་དུ་རེག་པ་གྲུབ་པའི་སློབ་དཔོན་ཆེན་པོ་ཕ་བླ་མ་བཀའ་དྲིན་མཉམ་མེད་ཁྱབ་བདག་བྱང་གླིང་པ་མཆོག་སྤྲུལ་རྡོ་རྗེ་འཆང་རིན་ཆེན་བློ་གསལ་བསྟན་སྐྱོང་དཔལ་བཟང་པོའི་ཞལ་སྔ་ནས་རྒྱལ་ཁམས་ཀྱི་བྱ་བྲལ་བ་སྐལ་བཟང་མཁྱེན་བརྩེའི་དབང་པོ་ལ་དཔལ་ཞྭ་ལུ་རི་ཕུག་གི་སྒྲུབ་ཁང་རྣམ་གྲོལ་ཡང་རྩེར་དགྱེས་པ་ཆེན་པོས་བཀའ་དྲིན་དུ་སྩལ་བའོ། །དེ་ཡང་རྗེ་དེ་ཉིད་ཀྱི་ཞལ་ནས། སྤྱིར་དེང་སང་དུས་སྙིགས་མར་སོང་། ཚེ་ཡུན་ཐུང་། ཤེས་བྱ་རྣམ་གྲངས་མང་། ཇི་ལྟར་བྱས་ཀྱང་བསྟན་པ་དང་སེམས་ཅན་ལ་ཕན་པ་ནི་དཀའ་བས། བསྟན་རྒྱུད་དང་རང་རྒྱུད་ལ་ཕན་ངེས་ཀྱི་དབང་ལུང་ཉན་བཤད་རེ་ཙམ་མ་གཏོགས། འཇིག་རྟེན་གྱི་བྱ་བ་དགྲ་འདུལ་གཉེན་སྐྱོངས་སོགས་ཕར་ཞོག རང་དབང་བྱུང་ན་གདུལ་བྱ་ཟང་ཟིང་བསྡུ་བ། ཐོས་བསམ་ཙབ་ཙོབ་བྱེད་པ། འཆད་ཉན་གྱི་འདུ་ལོངས་བསྒྲུབ་པ་སོགས་གང་ལའང་གཞན་མགོ་སྐོར་ཁྱད་ལས་དགོས་པ་མེད། མདོར་ཧྲིལ་གྱིས་དྲིལ་ན། ནམ་འཆི་ཆ་མེད་བསམ་ནས་ཚེ་འདི་བློས་བཏང་། ངོ་སྲུང་དང་འགྲས་འདྲིས་སྤངས། མཆོག་དམན་གང་ལའང་རེ་དོག་མི་བྱ། ཚེ་འདི་ལ་ཞེན་པ་ཅན་གྱི་རིགས་དང་ལྟ་སྤྱོད་མི་བསྟུན། གྲུབ་མཐའི་ཕྱོགས་ཞེན་བསྐྱུར། རང་ཚོད་རང་གིས་བཟུང་ནས་མཚམས་བསྙེན་བསྒྲུབ་བྱས་བྱས་ཀྱི་ཁ་ཁྲལ་འཇལ་འདོད་ཙམ་མིན་པར་ཉམས་ལེན་གཤའ་མ་ཞིག་ལ་རྒས་རྒས་འཆི་འཆིའི་བར་སྙིང་པོར་དྲིལ་བ་འཐད་ཅེས་ཡང་ཡང་གསུངས་སོ། །དོན་མེད་འཇིག་རྟེན་འཁྲུལ་པའི་བྱ་བཞག་དང་། །དོན་ཉམས་ཆོས་ལྟར་བཅོས་པ་ཀུན་སྤངས་ནས། །དོན་དམ་ངེས་གསང་ཟབ་མོའི་ལམ་འདི་ལ། །དོན་ལྡན་རྩེ་གཅིག་བསྒྲུབ་ལ་བརྩོན་པར་ཤོག །ཅེས་པའང་སྙིང་ཐག་པ